Tarmo Loodus

Tarmo Loodus (sündinud 18. veebruaril 1958 Lihulas) on Eesti poliitik, pedagoog ja koolijuht, aastatel 1999–2002 Eesti siseminister, aastast 2004 Viljandi Kutseõppekeskuse direktor.

 Haridus ja noorpõlv 
Tarmo Loodus on õppinud Võidula algkoolis, Pärnjõe 8-klassilises Koolis ja lõpetanud 1976. aastal Vändra Keskkooli. Ta on lõpetanud Tallinna Pedagoogilise Instituudi tööõpetuse ja üldtehniliste distsipliinide õpetaja erialal.

Aastatel 1977–1980 on Tarmo Loodus töötanud instruktorina Tallinna Matkaklubis, 1980–1981 spordimetoodikuna tootmiskoondises Norma, 1982–1984 oli Nõukogude armees.

 Töö pedagoogi ja koolijuhina 
Aastatel 1984–1986 on ta töötanud Kaisma 9-klassilise Koolis õpetajana. Aastatel 1986–1989 oli Pärnjõe 9-klassilise Kooli direktor, 1989–1996 C. R. Jakobsoni nim Gümnaasiumi direktor ja 2002. aastal Audentese Erakooli direktor. Alates 2004. aastast töötab ta Viljandi Kutseõppekeskuse direktori ja õpetajana. 

 Poliitiline karjäär 
Tarmo Loodus valiti 1989. aastal Viljandimaa Maavolikogu liikmeks. Ta oli ka Eesti Kongressi liige.

1993. aasta kohaliku omavalitsuse volikogude valimistel valiti Tarmo Loodus Viljandi linnavolikokku, kus ta oli kolm aastat volikogu aseesimees. 

1994. aastal astus Tarmo Loodus erakonda Isamaa.Tarmo Loodus. e-Äriregister. 1996. aastal võitis Isamaa Viljandis valimised ja Tarmo Loodusest sai Viljandi linnapea. 1999. aasta kohaliku omavalitsuse volikogude valimistel moodustasid Viljandis koalitsiooni Eesti Reformierakond ja Eesti Keskerakond.

1999. aasta novembris kutsus peaminister Mart Laar Tarmo Looduse valitsusse. Ta oli siseminister Mart Laari teises valitsuses alates 9. novembrist 1999 kuni 28. jaanuarini 2002 Eesti siseminister. Ministrina püüdis ta viia läbi haldusreformi, milles jäänuks alles vaid 60 kohalikku omavalitsust toonase enam kui 200 asemel. Taolise reformi õigsust on ta kinnitanud ka hiljem. Tema olulisim teene on isikutunnistusena kohustusliku ID-kaardi kehtestamine kõigile Eesti inimestele.

2002. aasta sügisel sai Tarmo Loodusest Isamaaliidu peasekretär.

2005. aasta kohaliku omavalitsuse volikogude valimistel valiti ta taas Viljandi linnavolikokku. Ta oli alates 25. oktoobrist 2005 kuni 2013. aasta kohaliku omavalitsuse volikogude valimisteni Viljandi linnavolikogu esimees. Aastatel 2008–2013 kuulus Tarmo Loodus Viiratsi vallavalitsusse, aastatel 2013–2017 Viljandi vallavalitsussse.

2011. aasta elamislubade skandaali ajal kritiseeris Tarmo Loodus Isamaa ja Res Publica Liidu volikogu otsust jätta ametisse siseminister Ken-Marti Vaher, kes Looduse arvates pidanuks võtma poliitilise vastutuse ja tagasi astuma.

Tarmo Loodus loobus poliitikas osalemisest 2017. aastal.

 Ühiskondlik tegevus 
Tarmo Loodus on alates 1990. aastast Eesti Koolijuhtide Ühenduse liige.

Ta on alates 2004. aastast Viljandi Jaani koguduse juhatuse esimees, alates 2021. on ta juhatuse liige.

Tarmo Loodus on olnud mittetulundusühingu Vaba Isamaaline Kodanik liige.

2005. aastal valiti ta Eesti Vibuliidu presidendiks."Kaks vibulaskurit jõudsid pjedestaalile" Sakala, 4. juuni 2005 2011. aastal valiti ta uuesti samasse ametisse.

Alates 2005. aastast on Tarmo Loodus Eesti Kutseõppe Edendamise Ühingu liige, 2018. aastast ühingu esimees.

 Skandaalid 

2008. aasta oktoobris süüdistati teda koolidirektorina õpilase suhtes vägivalla kasutamises. Kriminaalasi lõpetati kuriteo koosseisu puudumise tõttu.

2013. aasta augustis jõudis ajakirjandusse teade, et linnavolikogu esimees Tarmo Loodus ja abilinnapea Ardo Agasild segasid purjuspäi Viljandi ansambli Paabel esinemist rahvusvahelistel hansapäevadel Saksamaal Herfordis. Looduse sõnul "see oligi selline lõbus pidu". Skandaali tõttu loobus ta kandideerimast Viljandi linnapeaks 2013. aasta kohaliku omavalitsuse volikogude valimistel, tema asemel sai Isamaa ja Res Publica Liidu kandidaadiks Ando Kiviberg.

 Tunnustus 

 2023 Valgetähe III klassi teenetemärk"President annab tänavu 167 riiklikku teenetemärki" ERR, 6. veebruar 2023 
 2024 EELK Viljandi Jaani koguduse tänumedal (kristlike väärtuste eest seismise eest)

Viited

Välislingid
 Vahur Koorits "Loodus hansapäevadel lavale ronimisest: see oli hansamelu, kus kõik olid väga rõõmsas meeleolus" Delfi, 22. august 2013
 Lehte Ilves "Tarmo Loodus: Kahanev arendamine on Eestis tabu" Lääne Elu, 9. märts 2013 (intervjuu)
 Alo Lõhmus "Tarmo Loodus: meie vallad on muutunud vaid riigi ripatsiks" Maaleht, 11. oktoober 2012 (intervjuu)
 Merili Nael "Tarmo Loodus: oleme teel 1930.-1940. aastate koolikorralduse juurde" ERR, 27. jaanuar 2012
 Rannar Raba "Tarmo Loodus: IRL eiras ootusi" Sakala, 13. detsember 2011 (intervjuu)
 Tarmo Loodus "Kaotatud aastad pole meid targemaks teinud" Õpetajate Leht, 18. november 2011
 Nataly Koppel "Sigareti õpilase kätte surunud Tarmo Loodus tunnistati kriminaalteos kahtlustatavaks" Õhtuleht, 21. oktoober 2008

Kategooria:Eesti Kongressi liikmed
Kategooria:Eesti siseministrid
Kategooria:Eesti koolijuhid
Kategooria:Eesti pedagoogid
Kategooria:Viljandi maakonna koolijuhid
Kategooria:Viljandi linnapead
Kategooria:Viljandi linnavolikogu esimehed
Kategooria:Isamaa Erakonna poliitikud
Kategooria:Vändra Gümnaasiumi vilistlased
Kategooria:Tallinna Ülikooli vilistlased
Kategooria:Valgetähe III klassi teenetemärgi kavalerid
Kategooria:Sündinud 1958